送胡子遠著作知漢州分韵得行字
作者：呂祖謙
朝代：宋

paragraphs: 定交不在蚤，意合蓋已傾。
胡侯西南來，兩載同書檠。
與人徐有味，於世初無營。
虛舟澹容與，未易寵辱驚。
魚龍同一波，中有千丈清。
道氣自深穩，名言常簡明。
南宮接東觀，天衢勢方亨。
夢回得遠信，窺簷渚鴻鳴。
開書見連環，歸興浩已盈。
子政方校錄，令伯俄陳情。
都門日轂擊，雜襲炎凉并。
誰知此麾蓋，獨爲思親行。
夾道皆歎息，始識真重輕。
古來聚散地，雪野天崢嶸。
別袖不可挽，宿昔洲渚生。
君臣有大義，忠孝相持衡。
勉哉楙明德，清廟須棟甍。